**Tájékoztató**

**a képviselő-testületi ülés online felületen történő közvetítéséről**

Magyarország Alaptörvényének VI. cikk (3) bekezdése szerint, mindenkinek joga van a közérdekű adatok megismeréséhez és terjesztéséhez, amely az információszabadság elsődleges rendeltetése.

Az Alkotmánybíróság (a továbbiakban: AB) a 32/1992. (V. 29.) AB határozata szerint ezen alapjog „lehetővé teszi a választott népképviseleti testületek, a végrehajtó hatalom, a közigazgatás jogszerűségének és hatékonyságának ellenőrzését, serkenti azok demokratikus működését”.

A Kúria Önkormányzati Tanácsának Köf.5036/2012/6. számú határozata szerint „[…] A nyilvánosság részben a képviselő-testület ülésein való részvételt, részben pedig az arról készült adatok megismerésének lehetőségét jelenti. A kettő együtt adja a nyilvánosságot, s ennek következményeként a közérdekű adatokhoz való hozzáférés lehetőségét, ami egyben megteremti a működés feletti kontroll gyakorlásának lehetőségét is”

Az AB határozataiban [19/1995. (III. 28.) AB határozat és 57/2000. (XII. 19.) AB határozat] kiemeli, hogy a nyilvános ülésen bárki az ott jelenlévő más személyek külön engedélye nélkül is készíthet felvételt a képviselő-testület tanácskozásáról, képviselők megnyilatkozásairól, és azt bármilyen, nem jogellenes célra felhasználhatja.

A Nemzeti Adatvédelmi és Információszabadság Hatóság (továbbiakban, mint Hatóság) álláspontja szerint a képviselő-testületi ülés bárki (önkormányzati képviselő, jelenlévő állampolgár) által megvalósuló élő közvetítése is beletartozik az AB határozatban szereplő esetkörbe, mivel a törvény értelmében nincs szükség az érintettek hozzájárulására – azonban a jelenlévőket tájékoztatni szükséges arról, hogy felvétel készül, illetve élő közvetítés történik.

Az információs önrendelkezési jogról és az információszabadságról szóló 2011. évi CXII. törvény (a továbbiakban: Infotv.) fogalom-meghatározása szerint:

* Közérdekű adat: az állami vagy helyi önkormányzati feladatot, valamint jogszabályban meghatározott egyéb közfeladatot ellátó szerv vagy személy kezelésében lévő és tevékenységére vonatkozó vagy közfeladatának ellátásával összefüggésben keletkezett, a személyes adat fogalma alá nem eső, bármilyen módon vagy formában rögzített információ vagy ismeret, függetlenül kezelésének módjától, önálló vagy gyűjteményes jellegétől, így különösen a hatáskörre, illetékességre, szervezeti felépítésre, szakmai tevékenységre, annak eredményességére is kiterjedő értékelésére, a birtokolt adatfajtákra és a működést szabályozó jogszabályokra, valamint a gazdálkodásra, a megkötött szerződésekre vonatkozó adat.
* Közérdekből nyilvános adat: a közérdekű adat fogalma alá nem tartozó minden olyan adat, amelynek nyilvánosságra hozatalát, megismerhetőségét vagy hozzáférhetővé tételét törvény közérdekből elrendeli.
* Közérdekből nyilvános adat a közfeladatot ellátó szerv feladat- és hatáskörében eljáró személy neve, feladatköre, munkaköre, vezetői megbízása, a közfeladat ellátásával összefüggő egyéb személyes adata, valamint azok a személyes adatai, amelyek megismerhetőségét törvény előírja. A közérdekből nyilvános személyes adatok a célhoz kötött adatkezelés elvének tiszteletben tartásával terjeszthetőek.

Összegezve tehát a közérdekű, illetve közérdekből nyilvános adatokat bárki megismerheti, de az ebbe a körbe tartozó személyes adatok terjesztése során meg kell tartani az általános adatvédelmi rendelet (GDPR) 5. cikk (1) bekezdés b) pontjában foglalt célhoz kötöttség elvéből fakadó követelményeket.

Magyarország helyi önkormányzatokról szóló 2011. évi CXXXIX. törvény (a továbbiakban: Mötv.) 46. §- a rendelkezik a képviselő-testület ülésének nyilvánosságáról, valamint a zárt ülés tartásának feltételeiről. Az Mötv. 2. § -a alapelvként deklarálja a képviselő-testületi ülések nyilvánosságát, melyet az Mötv. 46. § (1) bekezdésében megerősít.

A nyilvános önkormányzati, illetve képviselő-testületi működésbe beletartozik a nyilvános ülésekről történő kép- és hangfelvétel készítésének joga is, valamint az, hogy a kép- és hangfelvétel készítését a nyilvános képviselőtestületi, illetve bizottsági üléseken résztvevő személyek eltűrni kötelesek

A nyilvános képviselő-testületi ülésen való részvétel a testületi ülések élő közvetítésével is megvalósulhat. Ezekben az esetekben a helyi/önkormányzati televízióban-, vagy interneten, Facebook vagy YouTube oldalon érhetőek el az állampolgárok számára. A nyilvános képviselő-testületi, bizottsági üléseken történtek, az azokról készült jegyzőkönyvek, felvételek közérdekű, illetve közérdekből nyilvános adatnak tekintendőek, melyeket az Infotv. 28. § (1) bekezdése alapján bárki megismerhet.

Tekintettel az adatelv érvényesülésére előfordulhat az, hogy a nyilvános testületi ülés dokumentumaiban olyan adat is szerepel, mely nem közérdekű adat, és nem közérdekből nyilvános adat. Ebben az esetben természetesen felismerhetetlenné kell tenni valamennyi érintett dokumentumban a védett adatot. Önmagában az a körülmény, hogy valamely védett, illetve védendő adat a nyilvános ülésen elhangzik, még nem eredményezi azt, hogy az adat e körülményből fakadóan közérdekből nyilvánossá válna.

Az adatkezelést ennek megfelelően oly módon – a megfelelő technikai és szervezési intézkedések alkalmazásával – kell elvégezni, melynek során garantált a kezelt személyes adatok megfelelő biztonsága. Jelen esetben a képviselőtestületi ülés előterjesztései vonatkozásában a törvényesség őreként a jegyző az személy, aki a beterjesztésre kerülő dokumentumok átvizsgálását követően jelzéssel élhet az előterjesztő, illetve valamennyi képviselő felé annak érdekében, hogy a nyilvános testületi ülésen az egyes napirendi pontok tárgyalásakor ne valósuljon meg a jogsérelem.

A GDPR előírásaira figyelemmel kell az adatkezelőknek kell megvalósítaniuk a személyes adatok védelmét. Így többek között azt, hogy a személyes adatok kezelése meghatározott, egyértelmű és jogszerű célból, az előre megjelölt cél eléréséhez szükséges ideig történjen.

**A Hatóság minden esetben hangsúlyozza a magánszféra, a magántitok és a személyiségi jogok védelmének figyelembevételét és maradéktalan biztosítását a nyilvános üléseken, illetve azok előkészítése és jegyzőkönyvezése során egyaránt.**

Kisbér, 2024.10.29.

László Gábor